અમદાવાદ: આ મારું સ્વાગત નથી, ગુજરાત પોલીસનું સ્વાગત છે, ગુજરાતની પ્રજાનું અને હિન્દુસ્તાનના તમામ દેશભક્તોનું સ્વાગત છે-આ શબ્દો છે, નિવૃત્ત આઈપીએસ અધિકારી ડી. જી. વણજારાના. ઈશરત જહાં એન્કાઉન્ટર કેસ અને સોહરાબુદ્દીન એન્કાઉન્ટર કેસમાં જામીન પર મુક્ત થયેલા ડી. જી. વણજારાને સ્પેશિયલ સીબીઆઈ કોર્ટ દ્વારા ગુજરાતમાં પ્રવેશવાની મંજૂરી અપાતાં આજે સવારે નવ કલાકે મુંબઈથી તેઓ ફ્લાઈટ મારફતે અમદાવાદ આવી પહોંચ્યા હતા. અમદાવાદ એરપોર્ટ પર હજારોની સંખ્યામાં તેમના સમર્થકો ઊમટી પડ્યા હતા. સાફા અને ઢોલ-નગારા સાથે ડાન્સ કરીને અને ફૂલોના હાર પહેરાવીને તેમના ચાહકોએ વણજારાના ગુજરાત પ્રવેશને વધાવી લીધાે હતાે.